VIDEO. Intervenția jenantă a polițistei care a pulverizat spray lacrimogen în fața colegului ei, verificată de o comisie a IPJ Cluj
Data actualizării: Data publicării:
Verificări interne în Poliție după scenele incredibile de la Cluj-Napoca. E vorba despre imaginile virale cu o polițistă care i-a pulverizat spray lacrimogen în față colegului, în timp ce acesta se chinuia să bage în autospecială un bărbat recalcitrant care agresase mai mulți minori. Acum este anchetă la IPJ Cluj în urma acestui incident. Șefii instituției recunosc că intervenția a fost deficitară.
Bianca Timșa, jurnalist Digi24: Se fac verificări, după ce în timpul unei misiuni, polițista a pulverizat spray lacrimogen spre colegul ei care se lupta cu un individ recalcitrant ca să-l bage în autospecială.
Conducerea Inspectoratului de Poliție Județean Cluj a declarat că intervenția celor doi polițiști a fost deficitară, astfel că a fost declanșată o anchetă internă. Astfel, o comisie va verifica modul de intervenție, iar rezultatele vor fi comunicate la final, peste câteva săptămâni.
Totodată, aceștia au precizat că sprayul lacrimogen nu l-a afectat pe polițistul care l-a imobilizat pe agresor.
Agentul implicat în intervenție are peste 15 ani de experiență, iar colega sa, cea care a folosit sprayul lacrimogen, lucrează în Poliție de peste un an.
Bărbatul imobilizat a fost internat la psihiatrie, iar pe numele lui au fot depuse două plângeri, din partea unui adult și a unui minor care au fost loviți de către acesta.
Individul are antecedente de consum de substanțe psihoactive.